IP วิ่ง 3% ลุ้นกำไรปีนี้โต 82% โบรกฯเคาะเป้า 26 บ. ชี้อัพไซด์ธุรกิจกัญชงเด่น
IP วิ่ง 3% โบรกฯคาดกำไรปี 65 โต 82% ชี้อัพไซด์สินค้าที่เกี่ยวข้องกับกัญชงเด่น คาดเปิดตัวภายในครึ่งปีหลัง และประเด็นบวกจากการเตรียมปลดล็อกกัญชง-กัญชา จากยาเสพติด รวมถึงธุรกิจร้านขายยาออนไลน์หนุน 
31 ม.ค. 2565

ผู้สื่อข่าวรายงานว่าวันนี้ (31 ม.ค. 2565) ราคาหุ้นบริษัท อินเตอร์ ฟาร์มา จำกัด (มหาชน) หรือ IP ณ เวลา 15:43 น. อยู่ที่ระดับ 21.90 บาท เพิ่มขึ้น 0.70 บาท หรือ 3.30% โดยทำจุดสูงสุดที่ 21.90 บาท และทำจุดต่ำสุดที่ 21.00 บาท ด้วยมูลค่าการซื้อขาย 90.55 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (25 ม.ค. 2565) โดย Consensus คาดกำไรปี 2565 โต 82% จากงวดเดียวกันของปีก่อน และทำให้ Forward PE ลดลงเหลือ 40 เท่า (จาก 73 เท่าบนประมาณการกำไรปี 2564) ซึ่งทางฝ่ายวิจัยประเมินว่าประมาณการฯ ปี 2565 มี Upside จากการเปิดตัวสินค้าที่เกี่ยวข้องกับกัญชง (คาดเปิดตัวภายในครึ่งปีหลัง 2565) คาดรับ Sentiment บวกจากประเด็นการเตรียมปลดล็อกกัญชง-กัญชา จากยาเสพติด นอกจากนี้นี้ธุรกิจร้านขายยาออนไลน์ (ร่วมทุนกับ OTO คาดได้รูปแบบชัดเจนภายในครึ่งปีแรก 2565) ที่คาดว่า Consensus ยังไม่ได้รวมในประมาณการฯ  แนะนำราคาเป้าหมาย 26 บาท